  Анжелика Тихонова корреспондент 7-тӥ оштолэзе, Тазалыклэн дунневыл нуналаз, Удмуртиын коммерци луисьтэм огазеяськонъёслэн «Здоровье» спартакиадазы усьтӥськоз. Ужрад элькунысь Мер палаталэн ӵектэмезъя радъяське, ивортэ улосвыл тӧролэн но кивалтэтлэн пресс-службазы. Спартакиада куинь люкетэн радъяськоз но Удмуртиын Тазалыклэн арезлы сӥземын луоз. Таиз нырысетӥ люкетэз луоз. Программаын: разминка, спорт но шулдыръяськон вожвылъяськонъёс, ыбылӥськон, дартс, ГТО, у-шуя но петанк шудонъя мастер-классъёс. Ӵошатсконъёсы коммерци луисьтэм огазеяськонъёслэн ёзчиоссы, бадӟым мер огазеяськонъёслэн, Удмуртиысь Муниципал кылдытэтъёслэн мер кенешсылэн ыстэм муртъёссы пыриськозы.  Ужрадэз радъясьёс но судьяос Россиысь но Удмуртиысь спорт удысысь дано ужасьёс луозы. Спартакиадалэн дано куноосыз: Тамара Тихонова – куасэн бызьылонъя кык полэс олимпи чемпионка, дуннелэн чемпионка, куасэн бызьылонъя Спортъя дано мастер, Ижкарлэн но Удмуртилэн дано кунмуртэз; Иван Черезов – биатлонъя олимпи призёр (азвесь но бронза), дуннелэн куинь полэс чемпионэз, Универсиадаын вормись, Россилэн трос пол чемпионэз, Россиысь спортъя дано мастер, Удмуртиысь Биатлонъя федерацилэн тӧроез; Максим Вылегжанин – Сочиын Олимпи шудонъёслэн куасэн бызьылонъя куинь полэс вице-чемпионэз, дуннелэн чемпионэз, Универсиадаын вормись, Россилэн трос пол чемпионэз, Россиысь спортъя дано мастер, Удмуртиысь куасэн бызьылонъя федерацилэн тӧроез; Наталья Падерина – Пекинын Олимпи шудонъёсын пуляен ыбылӥськонын азвесь медаль утӥсь, Спортъя дано мастер; Мария Феклистова – Сиднейын Олимпи шудонъёсын пуляен ыбылӥськонын туй медаль утӥз, Спортъя дано мастер; Владимир Кононов – Ванкуверын Паралимпи шудонъёсын куасэн бызьылонын туй медаль утӥз, Сочиын Паралимпи шудонъёсын - азвесь, Россилэн чемпионэз, Спортъя дано мастер; Владислав Лекомцев – Сочиын Паралимпи шудонъёслэн куасэн бызьылонъя но биатлонъя кык полэс чемпионэз, куинь полэс призёрез (бронза), куасэн бызьылонъя дуннелэн сизьым полэс чемпионэз, биатлонъя дуннелэн чемпионэз, Спортъя дано мастер; Владимир Каманцев – Сочиын Паралимпи шудонъёсын следж-хоккеен шудонын азвесь медаль утӥсь; Арина Харитонова – дартсъя Европалэн первенствоезлэн вормисез. Ужрад физкультурая но тазалыкез кыдатонъя «Здоровье» огъетын (Кооперативной урам, 9) ортчоз. Кутсконэз 12 часын.  Тегъёс: Спорт Ижкар МаксимВылегжанин Удмуртия ИванЧерезов ВладиславЛекомцев тазалыкезутён ТамараТихонова Спартакиада  